มันนี่ทูเดย์
ชสอ.ปันผล 5.8%
11 มิ.ย. 2558

ชสอ.ปันผล 5.8%
นายเฉลิมพล ดุลสัมพันธ์ ประธานกรรมการชุมนุมสหกรณ์ออมทรัพย์แห่งประเทศไทย ( ชสอ.) เปิดเผยว่า รอบปีบัญชี 2558 ชสอ.สามารถสร้างผลตอบแทนจากการลงทุนถึง 1,249.64 ล้านบาท ทำให้จ่ายเงินปันผลตามหุ้นในอัตรา 5.8% และเงินเฉลี่ยคืนแก่สหกรณ์สมาชิกที่ใช้บริการเงินกู้ในอัตรา 3.8% โดย ชสอ.มีเงินกองทุนต่อสินทรัพย์เสี่ยง (บีไอเอส) อยู่ที่ 20.78% และยังได้รับการจัดอันดับความน่าเชื่อถือองค์กร จากบริษัท ทริสเรทติ้ง ที่ระดับ A- แนวโน้มอันดับเครดิตคงที่ (Stable) ซึ่งแสดงถึงความแข็งแกร่งทางการเงินและการบริหารของ ชสอ.
คลังเตือนทวงหนี้โหดมีโทษหนัก
สำนักงานเศรษฐกิจการคลัง (สศค.) จัดบรรยายสาระสำคัญของ พ.ร.บ.การทวงถามหนี้ พ.ศ. 2558 แก่เจ้าหน้าที่สถาบันการเงินและบริษัทติดตามหนี้ เพื่อให้เข้าใจรายละเอียดของกฎหมายใหม่ที่มีผลบังคับใช้แล้ว โดยการทวงหนี้ที่ไม่เป็นธรรมและทำเกินกว่าเหตุ เกินกรอบที่กฎหมายกำหนดมีโทษทั้งปรับและจำคุก บริษัททวงถามหนี้ที่ถูกต้องจะต้องจดทะเบียนกับกระทรวงการคลัง ห้ามผู้ทวงถามหนี้ ข่มขู่ ใช้ความรุนแรง การประจานให้ลูกหนี้เสียหาย หรือเกิดการอับอายต่อคนอื่น
นอกจากนี้ กฎหมายให้มีการตั้งคณะกรรมการกับกำดูแลการทวงถามหนี้ หากผู้ทวงถามหนี้ไม่ปฏิบัติตามข้อบังคับจะมีความผิดทางปกครอง ปรับไม่เกิน 1 แสนบาท และมีความผิดทางอาญาทั้งโทษปรับและโทษจำคุก 3 เดือนถึงไม่เกิน 5 ปี